Kim Behnke (FP), 1998-06-11:
Jeg er den eneste i Fremskridtspartiets folketingsgruppe, der hverken tipper, køber skrabelodder eller andet, så jeg er den eneste, der ikke er inhabil i denne sag - eller også var det, fordi jeg trak det korteste stykke ventilgummi, da vi skulle afgøre, hvem der skulle være ordfører. I hvert fald er jeg nødt til at sige, at vi er ikke begejstrede for den udvikling, der foregår omkring Tipstjenesten, for der er tale om, at det årlige træk af penge ud af Tipstjenestens indtægter er så stort, at man i Tipstjenesten hele tiden med lys og lygte ser sig om efter nye måder at skaffe penge på - og nu kan vi forstå, at det næste er gambling på cykelløb - og det er vel, fordi nogle af de mest indtægtsgivende skrabe- og jeg ved ikke hvad-lodder ikke har den provenustigning hvert år, som vi hidtil har set.
Og det er livsfarligt, når en monopolorganisation som Tipstjenesten i den grad gør sig afhængig af, at politikerne hele tiden er parate til at give den nye monopolforretningsområder, for det er altså til skade for det, der foregår ude omkring.
Tidligere var det sådan, at en lang række af de sygdomsbekæmpende organisationer og invalideorganisationerne havde deres egne lotterier og havde deres egne indtægter fra de lotterier, men efterhånden som Tipstjenesten fik monopol på det hele, har man i stedet henvist dem til at få nogle af de krummer, der falder fra bordet, når Tipstjenesten tjener pengene hjem.
Det er skruen uden ende, og derfor bør man stoppe op og spørge, om det er en hensigtsmæssig udvikling og en udvikling, der overhovedet skal fortsætte.
Det er det ikke efter Fremskridtspartiets opfattelse.
Man bør fjerne Tipstjenestens monopol, og man bør i stedet udlicitere og give andre mulighed for at overtage nogle af de spilleområder, sådan at den politiske fordeling og de politiske studehandler omkring fordelingen af tipsmidlerne bliver en saga blot, og sådan at det er de respektive organisationer, der selv bestemmer, hvem de ønsker som modtagere af overskuddet.
Så kunne det nemlig være, at idrætten igen kun havde tips som sin indtægtskilde, og at lotto og andet f.eks. blev overtaget af sygdomsbekæmpende organisationer, invalideorganisationer og friluftsorganisationer som f.eks. spejderne, og så kunne det være, at andre organisationer kunne komme på banen med deres respektive spilleområder.
Det ville være hensigtsmæssigt, og det ville være fair.
Den udvikling, vi ser i øjeblikket, synes vi hverken er hensigtsmæssig eller fair.
Vi ser hvert år - og jeg har selv set det de sidste 11 år - hvordan man i Folketingets Finansudvalg får de lange lister over, hvem der får pengene, og de endnu længere lister over dem, der ikke får nogen penge.
Og mange af de ting, der efterhånden bliver givet penge til, får dem jo simpelt hen som faste ydelser.
Der er jo ikke tale om, at det er spontane donationer.
Det er sådan, at tipsmidlerne nærmest bliver betragtet som en naturlig forlængelse af finansloven, og det synes vi er forkert.
Derfor vil vi overhovedet ikke indgå i diskussionen
om de fordelinger, for vi mener, at forudsætningerne er forkerte. Og vi skal ikke fedtes ind i, om den ene organisation skal have 0,1 pct. mere eller mindre i forhold til en anden.
Vi mener, at det bør laves om, for ellers oplever vi bare, at man om et halvt år eller et år kræver, at Tipstjenesten også skal kunne spille på alle mulige andre ting.
F.eks. er det sådan, at Tipstjenesten i øjeblikket forhindrer, at totalisatorerne i hestevæddeløbene får mulighed for også at spille på trav, der foregår i udlandet.
Det vetoer de, det siger de at de ikke vil være med til,
til trods for at netop travsporten kunne have mulighed for at få en fornøden saltvandsindsprøjtning på den måde.
Så Tipstjenesten har fået en position, som er alt for magtfuld, og derfor vil vi ikke støtte lovforslaget.
Det giver mere magt til Tipstjenesten, og vi vil gå den modsatte vej.